
Az alkotási folyamat során feszülnek az ellentétek. Az egyik oldal az emocionális szint, kötődés a témához, a másik oldal a technika, a képi felépítés. A szerelem, amely a látványhoz köt és a képi logika, amelyet folyamatosan kontrollálni, igazítani, átalakítani kell.  Inspirál, demotivál és felháborít az, ami körülvesz minden egyes nap.  Témám az, ami a legnagyobb konfliktust okozza bennem: az emberek, s minden, amit maguk mögött hagynak, felépítenek és lerombolnak. Jómagam nem érthetem meg teljességgel a többi embert, s motiváltságukat, önmagunkba, önmagamba zárva egy fajta korképet és annak kérdéseit igyekszem feszegetni, kibontani, azt ami körülvesz, aminek része vagyok, s amelyben egyedül állok.  Megszokott hétköznapiság, közeli és mégis hideg, idegen.
Szeretném kizökkenteni a befogadót, éppen csak kibillenteni a hagyományos gondolkodás keretei közül, hogy gondolatokat indítson el, asszociációkat és kérdések sorát vesse fel. Több rétegű képi logikát építek fel és egymásra vetítem őket. „Kedvenc gondom a montázs” írja Godard, ahogy nekem is. Olyan alkotás, fogalomteremtés, amely során a megismerés és az ellentmondás egységet képez, s elválaszthatatlan a paradoxontól. A hatás, darabok a nézőben, emocionális szinten összegződnek. A mű hatásában érvényesül, s nem a jelentés megfejtésében. Minden rész a teljes egészet hordozza homályosan. A montázs megfosztja valahol elemeit jelentésüktől, egy egész más értelmezés számára.

A montázs fogalmának feltárása, kutatása közben bukkantam rá Kandiszkij szavaira, érzelmesen tálalva a szavai találtak rám, amelyek pontosan megfogalmazzák a képeim emocionális motivációit: „Az emberek legegyszerűbb mozgása is, ha nem ismerjük annak gyakorlati célját, önmagában valami fontos sejtelmes, ünnepélyes mozgás hatását kelti. Úgy hat, mint a tiszta hang, és olyan drámai és megejtő, hogy mozdulatlanul állunk előtte, mint egy látomás előtt, mígnem hirtelen meg nem ismerjük a mozgás okát, és a varázslat eltűnik. „
